छह महीने पहले जब मैं ने लिखा था कि नरेंद्र भाई मोदी की गिनती उलटी शुरू हो गई है तो मेरे कई पत्रकार मित्रों ने मुझे कांग्रेसी-निमोनिया से पीड़ित बताया था। मगर उसके बाद चुनावी मैदान से एक-के-बाद-एक आए नतीजों ने साफ संकेत देने शुरू कर दिए कि भारतीय जनता पार्टी की गीत-माला लगातार निचली पायदानों की तरफ़ खिसकती जा रही है। अब उत्तर प्रदेश और बिहार से आए चुनाव नतीजों से तो यह आकाशवाणी ही हो गई है कि भाजपा अपने दिन गिन रही है और 2019 की गर्मियों में उसके खि़लाफ़ ऐसी लू चलेगी कि उसका चेहरा ख़ासा झुलस जाएगा।